
ДО

МИНИСТЕРСКИЯ СЪВЕТ

НА РЕПУБЛИКА БЪЛГАРИЯ
Д О К Л А Д

ОТ НАЙДЕН ТОДОРОВ – МИНИСТЪР НА КУЛТУРАТА
Относно: проект на Решение на Министерския съвет за одобряване на проект на Закон за изменение и допълнение на Закона за филмовата индустрия
УВАЖАЕМИ ГОСПОДИН МИНИСТЪР-ПРЕДСЕДАТЕЛ,

УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Решение на Министерския съвет за одобряване на проект на Закон за изменение и допълнение на Закона за филмовата индустрия.
Причини, които налагат приемането на проекта на Решение на Министерския съвет за одобряване на проект на Закон за изменение и допълнение на Закона за филмовата индустрия:

Съгласно чл. 26, ал. 1 от Закона за филмовата индустрия (ЗФИ) държавното подпомагане на филмовата индустрия се предоставя чрез няколко схеми за държавно подпомагане на филмовата индустрия, регламентирани в т. 1-6 от същата разпоредба. 
С чл. 26, ал. 1, т. 5 от ЗФИ е регламентирана схемата за минимална помощ за промоция и показ на филми като тази схема се прилага при спазване на изискванията и сроковете на Регламент (ЕС) № 1407/2013 на Комисията от 18 декември 2013 г. относно прилагането на членове 107 и 108 от Договора за функционирането на Европейския съюз към помощта de minimis (ОВ, L 352/1 от 24 декември 2013 г. (Регламент (ЕС) № 1407/2013). 
Първоначалният срок на действие на Регламент (ЕС) № 1407/2013, определен в чл. 8, ал. 2 от същия е 31 декември 2020 г., но с Регламент (ЕС) 2020/972 на Комисията от 2 юли 2020 година за изменение на Регламент (ЕС) № 1407/2013 по отношение на удължаването на срока на неговото действие и за изменение на Регламент (ЕС) № 651/2014 по отношение на удължаването на срока на неговото действие и съответни промени, срокът на действие на Регламент (ЕС) № 1407/2013 се удължава до 31 декември 2023 г. 
Съгласно чл. 7, ал. 4 от Регламент (ЕС) № 1407/2013, след изтичане на срока на действие на регламента всяка схема за помощи de minimis, която изпълнява условията на регламента, продължава да се урежда от правилата на регламента за допълнителен период от шест месеца.

Съгласно § 41, ал. 2 от Преходните и заключителни разпоредби към Закона за изменение и допълнение на Закона за филмовата индустрия (ДВ, бр. 18 от 2021 г.) схемата за държавна помощ по чл. 26, ал. 1, т. 5 от ЗФИ се прилага за срок, не по-дълъг от срока за прилагане на Регламент (ЕС) № 1407/2013.

Съгласно § 115, ал. 2 от Преходните и заключителни разпоредби към Постановление № 271 на МС от 06.08.2021 г. за изменение и допълнение на Правилника за прилагане на Закона за филмовата индустрия (ДВ, бр. 67 от 13.08.2021 г., в сила от 13.08.2021 г.) схемата за държавна помощ по чл. 26, ал. 1, т. 5 от ЗФИ се прилага за срок не по-дълъг от срока за прилагане на Регламент (ЕС) № 1407/2013, а съгласно ал. 3 от същата разпоредба, след изтичане на срока по ал. 2 нови държавни и минимални помощи не могат да бъдат предоставяни. 
Съгласно § 69, ал. 2 от Преходните и заключителни разпоредби към Постановление № 352 на Министерски съвет от 28.12.2023 г. за изменение и допълнение на Правилника за прилагане на Закона за филмовата индустрия (ДВ, бр. 2 от 05.01.2024 г., в сила от 05.01.2024 г.), схемата за минимална помощ по чл. 26, ал. 1, т. 5 от ЗФИ по Регламент (ЕС) № 1407/2013 се прилага за срок до 31 декември 2023 г. и 6 месеца след изтичането на този срок, а съгласно ал. 3 след изтичане на срока по ал. 2 нови държавни и минимални помощи не могат да бъдат предоставяни.

Горните разпоредби показват, че считано от 01.07.2024 г. правилата на Регламент (ЕС) № 1407/2013 са неприложими по отношение на схемата за минимална помощ за промоция и показ на филми, предвидена в чл. 26, ал. 1, т. 5 от ЗФИ.

От 01.01.2024 г. е в сила нов акт, който урежда същата материя, а именно - Регламент (ЕС) 2023/2831 на Комисията от 13 декември 2023 година относно прилагането на членове 107 и 108 от Договора за функционирането на Европейския съюз към помощта de minimis (ОВ, L 2831, 15.12.2023 г.), по-нататък „Регламент (ЕС) № 2023/2831“. 
С оглед постигане на съответствие на ЗФИ с Регламент (ЕС) № 2023/2831, действащ понастоящем, то следва да се предложат изменения и допълнения на закона, чрез които да се постигне съответствие с него, а именно съответните правни разпоредби да реферират към приложимия акт от правото на ЕС - Регламент (ЕС) № 2023/2831.

Цели, които се поставят с приемането на ЗИД на ЗФИ:

Целта на предлагания законопроект е схемата за минимална помощ (помощ de minimis) за промоция и показ на филми да бъде прилагана в съответствие с изискванията на европейското законодателство, в частта му относно Регламент (ЕС) № 2023/2831.

Регламент (ЕС) № 1407/2013 и Регламент (ЕС) № 2023/2831 не задължават държавите членки да предоставят помощта de minimis, а уреждат реда и условия за предоставянето на такава помощ, поради което и липсата на изрична национална уредба, която да посочва в кои случаи се предоставя помощта при реда и условията на приложимия акт на правото на ЕС рефлектира изобщо върху възможността за предоставяне на такава помощ. 
Считано от 01.07.2024 г. нови минимални помощи по Регламент (ЕС) № 1407/2013, към който реферира ЗФИ, не могат да бъдат предоставяни, поради което и ако не се предвиди изрично в закона, че за промоцията и показа на филми е допустимо държавно подпомагане като помощ de minimis по Регламент (ЕС) № 2023/2831, то тези дейности – промоцията и показа на филми, ще бъдат лишени от възможността да получат държавно подпомагане.

Финансови и други средства, необходими за прилагането на новата уредба:

Не са необходими допълнителни финансови или други средства за прилагане на предлаганите промени. 

Очакваните резултати от прилагането, включително финансовите, ако има такива:

Очакваният резултат от прилагането на предлаганите промени е продължаване на възможността за прилагането на схемата за държавна помощ за промоция и показ на фирми, предвидена в чл. 26, ал. 1, т. 5 от ЗФИ при спазване на изискванията за помощта de minimis съгласно актуалния нормативен акт от правото на ЕС. 

Анализ за съответствие с правото на Европейския съюз:

Предлаганите промени са в съответствие с правото на Европейския съюз, тъй като са продиктувани именно от необходимостта от привеждане на националното законодателство с приложимите актове на Европейския съюз в областта на прилагането на членове 107 и 108 от Договора за функционирането на Европейския съюз към помощта de minimis.

Сега действащата схемата за държавна помощ за промоция и показ на фирми, предвидена в чл. 26, ал. 1, т. 5 от ЗФИ е с краен срок на действие до 30.06.2024 г., като след този срок нови минимални помощи не могат да бъдат предоставяни в съответствие с Регламент (ЕС) № 1407/2013, към който законът реферира. 
В изпълнение на чл. 20, ал. 2 от Закона за нормативните актове е извършена частична предварителна оценка на въздействието на законопроекта, която съгласно чл. 30б от Устройствения правилник на Министерския съвет  и на неговата администрация е съгласувана с дирекция „Модернизация на администрацията“. 

В изпълнение на чл. 26, ал. 3 от Закона за нормативните актове проектът е публикуван на интернет страницата на Министерството на културата и на Портала за обществени консултации за срок от 30 дни.

С проекта на акт не се транспонира европейско законодателство, поради което не се налага изготвяне на справка за съответствие с европейското право съгласно чл. 35, ал. 2, т. 5 от Устройствения правилник на Министерския съвет и на неговата администрация.
На основание чл. 28, ал. 3 от Закона за нормативните актове законопроектът е придружен от справка за съответствието с Конвенцията за защита на правата на човека и основните свободи и с практиката на Европейския съд по правата на човека, изготвена от Министерството на правосъдието.

В съответствие с изискванията на чл. 32 от Устройствения правилник на Министерския съвет и на неговата администрация, законопроектът е съгласуван с останалите министри, със съответни дирекции от администрацията на Министерския съвет и с Комисията за противодействие на корупцията съгласно чл. 46, ал. 1, т. 7 от Закона за противодействие на корупцията.

УВАЖАЕМИ ГОСПОДИН МИНИСТЪР – ПРЕДСЕДАТЕЛ,

УВАЖАЕМИ ГОСПОЖИ И ГОСПОДА МИНИСТРИ,

Предвид гореизложеното предлагам на основание чл. 8, ал. 1 от Устройствения правилник на Министерския съвет и на неговата администрация, Министерският съвет да разгледа и приеме предложения проект на решение.

НАЙДЕН ТОДОРОВ
Министър на културата
К. Вельов, заместник-министър ………………
Т. Керанов, главен секретар ………………….
В. Грънчарова, ид директор на ДПНДПП ……………
Изг. М. Кацарова, гл. юрисконсулт ……………….

